Document ID: 32013R0736

REGULAMENTUL DELEGAT (UE) NR. 736/2013 AL COMISIEI
din 17 mai 2013
de modificare a Regulamentului (UE) nr. 528/2012 al Parlamentului European și al Consiliului în ceea ce privește durata programului de lucru pentru examinarea substanțelor active biocide existente
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al doilea paragraf,
întrucât:
(1)
Regulamentul (UE) nr. 528/2012 prevede continuarea programului de lucru pentru examinarea sistematică a tuturor substanțelor active existente utilizate în produsele biocide, început în conformitate cu articolul 16 alineatul (2) din Directiva 98/8/CE a Parlamentului European și a Consiliului din 16 februarie 1998 privind introducerea pe piață a produselor biocide (2).
(2)
Articolul 89 alineatul (1) primul paragraf din Regulamentul (UE) nr. 528/2012 prevede finalizarea programului de lucru până la 14 mai 2014.
(3)
Potrivit celor mai recente estimări ale Comisiei, exprimate în Comunicarea Comisiei către Parlamentul European în conformitate cu articolul 294 alineatul (6) din Tratatul privind funcționarea Uniunii Europene referitoare la poziția Consiliului cu privire la adoptarea unui regulament al Parlamentului European și al Consiliului privind introducerea pe piață și utilizarea produselor biocide (3), examinarea tuturor substanțelor active existente utilizate în produsele biocide se va încheia abia la 31 decembrie 2024.
(4)
Prin urmare, este oportun să se prelungească programul de lucru până la data respectivă,
ADOPTĂ PREZENTUL REGULAMENT:
Articolul 1
La articolul 89 alineatul (1) din Regulamentul (UE) nr. 528/2012, primul paragraf se înlocuiește cu următorul text:
„1. Comisia continuă programul de lucru pentru examinarea sistematică a tuturor substanțelor active existente, început în conformitate cu articolul 16 alineatul (2) din Directiva 98/8/CE, în scopul finalizării acestuia până la 31 decembrie 2024. În acest scop, Comisia este împuternicită să adopte acte delegate în conformitate cu articolul 83 cu privire la realizarea programului de lucru și la specificarea drepturilor și obligațiilor aferente ale autorităților competente și ale participanților la program.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 mai 2013.

Labels: 1
6